Consiliul Județean Suceava a pregătit un proiect de 14 milioane de euro pentru extinderea și modernizarea Spitalului Clinic Județean "Sf. Ioan cel Nou". Președintele CJ Suceava, Gheorghe Flutur, a spus că instituția pe care o conduce continuă să acorde prioritate susținerii dezvoltării Spitalului Clinic Județean de Urgență "Sfântul Ioan cel Nou" din Suceava. "În vederea îmbunătățirii serviciilor medicale oferite, propunem extinderea și modernizarea infrastructurii spitalului. Planul include extinderea unității de primiri urgențe, crearea unei săli de operație pentru cazurile de politraume și reorganizarea spațiilor pentru a eficientiza fluxul de pacienți", a spus Flutur. El a arătat că proiectul include și modernizarea secției de terapie intensivă și crearea de noi spații pentru servicii precum radiologie digitală, laborator, dializă și scintigrafie.
"Obiectivul nostru este de a consolida capacitatea de răspuns a spitalului în fața situațiilor de urgență și de a îmbunătăți calitatea asistenței medicale pentru comunitatea noastră", a afirmat șeful administrației județene. El a adăugat că pentru realizarea acestui proiect se estimează că necesarul de fonduri este de aproape 70 de milioane de lei, inclusiv TVA, din care costurile de construcție și materialele reprezintă 33.069.086,52 lei. Echipamentele și dotările necesare sunt estimate la 22.783.686,45 lei, inclusiv TVA. Durata estimată pentru finalizarea lucrărilor este de 24 de luni, conform graficului stabilit.
Gheorghe Flutur a subliniat că această investiție va contribui semnificativ la îmbunătățirea infrastructurii medicale a Spitalului Clinic Județean Suceava și va sprijini eforturile administrației județene de a oferi servicii de sănătate de înaltă calitate sucevenilor.